মণীশ ঘটক ও ধরিত্রী দেবীর নয় সন্তানের মধ্যে মহাশে^তা সবার বড়। পরের আটজন হলেন – শাশ্বতী (১৯২৯-৯৫), অনীশ (১৯৩০-৭৮), অবলোকিতেশ (১৯৩৩-৭৩), অপালা (১৯৩৫-), শমীশ (১৯৩৮-৮১), মৈত্রেয় (১৯৪১-২০০৩), সোমা (১৯৪২-), শারী (১৯৪৫-)। সহজাত শিল্প-সাহিত্য প্রবণতার অধিকারী ছিলেন এঁরা সকলেই, একা কেবল মহাশ্বেতা পেয়েছেন সাহিত্যিকের খ্যাতি। এ সম্পর্কে ব্যক্তিগত স্মৃতিচারণে মহাশ্বেতা বলেছেন, ‘বাবারা সব ভাইবোন যেমন আমার ভাইবোনরাও জন্মসূত্রে আঁকার হাত, গানের গলা, অভিনয় ক্ষমতা পেয়েছিল। উত্তরাধিকারলব্ধ সম্পত্তিতে কিছু হয় না। নিরন্তর চেষ্টায় তাকে বাড়াতে হয়’ (মহাশ্বেতা মে ১৯৯৬ : ২৬)। নিজ সম্পর্কেও তিনি একই কথার পুনরাবৃত্তি করতেন; তিনি বলতেন যে, তিনি লিখতে-লিখতে লেখক হয়েছেন।